Okresná prokuratúra Ružomberok 
Dončova 8, 034 53 Ružomberok 1 	

Sp. zn. : Pv 666/09/5508	Ružomberok, XXXXX
EEČ : 2-42-84-2013

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Ružomberok
Podľa § 215 odsek 2 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
dňa 24.07.2009 o 14.55 h došlo k dopravnej nehode takým spôsobom, že XXXXX vykonával jazdu na osobnom motorovom vozidle zn. BMW 523, ev. č. XXXXX, po ceste III. triedy č. 059008 v smere od Liptovskej Lúžnej na Liptovskú Osadu v okrese Ružomberok, pričom za obcou Liptovská Lúžna pri prechádzaní pravotočivou zákrutou v dôsledku nesprávneho spôsobu jazdy porušil povinnosť, ktorú mu ukladá § 4 ods. 1 písm. c) zákona č. 8/2009 Z. z. o cestnej premávke, prešiel s vozidlom do protismeru, následne vľavo mimo vozovku, kde ľavou stranou narazil do stromu, vozidlo otočilo a zadnou časťou ostalo stáť na kolesách smerom k vozovke, pričom pri nehode utrpel spolujazdec XXXXX, nar. 22.07.1999 tržnú ranu v čelovej oblasti, otras mozgu, rezné rany ľavého predlaktia, zlomeninu dolného konca vretennej kosti ľavého predlaktia s dobou liečenia a obmedzenia v obvyklom spôsobe života v trvaní 8 týždňov,

lebo o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce

Odôvodnenie:
Poverený príslušník OR PZ ODI Ružomberok uznesením sp. zn. ORP - 47/DI-RK-2009 zo dňa 24.07.2009, podľa § 199 ods. 1 Trestného poriadku začal trestné stíhanie pre prečin ublíženia na zdraví podľa § 157 ods. 1, ods. 2 písm. a), b) Trestného zákona. 
 
Vyšetrovateľ OR PZ ÚJKP Ružomberok dňa 12.07.2010 podľa § 228 ods. 2, písm. a) Trestného poriadku prerušil trestné stíhanie, z dôvodu neprítomnosti svedka XXXXX. 

Dňa 24.09.2010 bola zaslaná do Českej republiky žiadosť o prevzatie trestného oznámenia pre spáchanie prečinu ublíženia na zdraví podľa § 157 ods. 1, ods. 2 písm. a), b) Trestného zákona. Trestné stíhanie bolo zo strany Českej republiky prevzaté a 02.12.2010 bolo štátnym zástupcom Okresného štátneho zastupiteľstva v Opave rozhodnuté o podmienečnom zastavení trestného stíhania obvineného XXXXX, nar. XXXXX, rozhodnutie sp. zn. 2 ZT 368/2010 právoplatné 14.12.2010, pričom obvinený XXXXX sa osvedčil v skúšobnej dobe podmienečného zastavenia trestného stíhania, uznesenie nadobudlo právoplatnosť 20.03.2012. 
	 
Dozorujúci prokurátor dňa 21.11.2012 vydal unesenie o pokračovaní v trestnom stíhaní podľa § 228 ods. 5 Trestného poriadku.

	Podľa § 215 ods. 2 písm. c) Trestného poriadku prokurátor zastaví trestné stíhanie, ak o skutku odovzdanom na trestné stíhanie do cudziny bolo už právoplatne rozhodnuté cudzozemským orgánom príslušným na konanie o trestnom čine a toto rozhodnutie možno považovať za dostačujúce. Keďže nastali podmienky predpokladané v tomto ustanovení rozhodol som tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Stankoviansky
prokurátor